Forseti Alþingis á ferð um Vesturland með forseta Kýpurþings Forseti þjóðþings Kýpur , Yannakis L. Omirou , var í opinberri heimsókn á Íslandi dagana 3. - 5. apríl í boði Einars K. Guðfinnssonar , forseta Alþingis . Ferðin var viðburðarík og dagskráin á ýmsan hátt ófyrirséð vegna þeirra atburða sem urðu í stjórnmálum á Íslandi á meðan dvöl hins erlenda gests stóð . Forseti Kýpurþings og sendinefndin frá Kýpur kom á sunnudag og eyddi fyrsta degi heimsóknar á Vesturlandi í fylgd Einars K. Guðfinnssonar , forseta Alþingis og eiginkonu hans , Sigrúnar J. Þórisdóttur og starfsmanna Alþingis . Heimsóttu þau Landnámssetrið í Borgarnesi þar sem Kjartan Ragnarsson tók á móti gestum og fræddi um uppbyggingu setursins og sýninguna sem gaf gestunum góða innsýn í upphaf Íslandsbyggðar . Þaðan lá leiðin í Reykholt og tóku presthjónin sr. Geir Waage og Dagný Emilsdóttir vel á móti hinum erlendu gestum . Sýndi sr. Geir Snorrastofu og Reykholtskirkju og rakti hina merku sögu sturlungaaldar á lifandi hátt . Í eftirmiðdaginn sýndi Einar K. Guðfinnsson gestunum náttúru Borgarfjarðar og gisti sendinefndin frá Kýpur á Hótel Húsafelli aðfararnótt sunnudags . Á mánudag og þriðjudag átti forseti Kýpurþings fundi með forseta Íslands , hr. Ólafi Ragnari Grímssyni , á Bessastöðum , Einari K. Guðfinnssyni , forseta Alþingis , fulltrúum þingflokka og forsætisnefnd , ásamt því að heimsækja Seðlabanka Íslands og funda með Má Guðmundssyni seðlabankastjóra og stjórnendum Seðlabanka Íslands . Á þriðjudag hélt forseti þjóðþings Kýpur og sendinefnd af landi brott eftir viðburðaríka dvöl á Íslandi .